אהובה עוזרי

[250px|ממוזער|שמאל|שלט זיכרון לאהובה עוזרי בשכונת [נווה צדק בתל אביב]]
250px|ממוזער|שמאל|שלט הסבר ברחוב אהובה עוזרי בקריית שלום בתל אביב
**אהובה עוּזֵרי** (3 במרץ 1948 – 13 בדצמבר 2016) הייתה זמרת־יוצרת, פזמונאית, מלחינה, מוזיקאית, מעבדת מוזיקלית ומורה לפיתוח קול ישראלית, מחלוצות המוזיקה המזרחית בישראל.

כלת פרס אקו"ם (2008) ופרס מפעל חיים של אקו"ם (2016).

## ביוגרפיה
אהובה עוזרי נולדה בשם אביבה עוזרי וגדלה בשכונת כרם התימנים שבתל אביב. אביה יחיא עלה לארץ ישראל מתימן, ואימה חנה, גם היא ממוצא תימני, עלתה מאתיופיה. עוזרי הייתה בת הזקונים, ולה שישה אחים ועוד שניים מאשתו הראשונה של אביה. הכינוי אהובה שנתן לה האב בילדותה דבק בה, ומאז היא נשאה שם זה כשמה הפרטי.

ב־23 במרץ 1953, נפטר אביה.

כבר כילדה קטנה הייתה עוזרי פועלת כמקוננת בטקסי אזכרה לנפטרי השכונה.

בשנת 1968 למדה ממוזיקאי יהודי־הודי יחזקאל מזגאוקר, אשר ניגן בין היתר עם המוזיקאי הנודע ראווי שנקר, לנגן בבולבול טרנג, כלי פריטה הודי, והייתה מהמעטים בישראל שידעו לנגן בו באותן השנים. היא נהגה לשיר במועדונים ואירועים ולפרנסתה עבדה כטבחית במסעדה בכרם התימנים.

בשנת 1975 יצא לאור אלבומה הראשון, "היכן החייל", שכלל שירים העוסקים באהבה ובקינה ושירים בעל גוון מסורתי, אך באותה תקופה זכה לעיקר תשומת הלב בזכות שיר הנושא שלו, שנכתב בהשראת שכנתה בכרם התימנים, שקוננה על בנהּ, חייל המילואים , שנעדר במלחמת יום כיפור. באלבום נכלל גם השיר "עמק הפרחים" שהפך לאחד מהשירים המזוהים עמה ביותר, וזכה לגרסאות כיסוי רבות. האלבום הצליח מאוד מבחינה מסחרית (על פי דיווחים בלתי רשמיים נמכרו 300 אלף עותקים). עוזרי זכתה לשם בקרב אוהדי הזמר המזרחי והפכה לסמל למוזיקת דיכאון ולשירי שכול.

ביוני 1976 לכבוד זכייתו של מועדון הכדורגל בית"ר ירושלים בגביע המדינה, חיברה עוזרי את השיר "ירושלים של בית"ר", בו שולבה הקלטה של 1:14 דקות מתוך שידור משחק גמר הגביע.

ביולי 1976 יצא בחברת "האחים ראובני" אלבומה השני "חלומות גן עדן", בו בלטו השירים: "ספינת האהבה", "שיר השירים" ו"קול קורא לי במדבר" (עם דקלון).

ב-1976 שודר בטלוויזיה הישראלית סרט תיעודי בבימויו של אורי ברבש, "יום של חול", אשר סקר את תחילת הקריירה שלה, והיה הסרט הראשון שעסק בתופעת הזמר המזרחי ובאותה השנה הופיעה בקטע שירה בסרט הישראלי "רחוב 60".

ב-1982 פרשה עוזרי מהופעות לאחר מות אימה ולאחר שארבעה אחיינים שלה נפטרו, אך המשיכה בקריירת הקלטות. בתקופה זו שבה לעבודת נעוריה כטבחית במסעדת "גמליאל" בכרם התימנים, ובין השאר גם לימדה מוזיקה ופיתוח קול. אחד מתלמידיה היה הזמר זוהר ארגוב.

ב-1992 פורסם שנישאה לביל מוהן, מחזאי יהודי־אמריקני. עוזרי עברה לגור איתו בקליפורניה אך חזרה לישראל לאחר כמה חודשים, הכחישה שנישאה אי פעם וכמו כן לא הביאה ילדים מתוך בחירה.

ב־1993 הלחינה את השיר "יפהפייה" מתוך אלבומו של רון שובל שיצא באותה השנה ושנקרא "שמש כנען", והיא אף עיבדה אותו ושרה בו קולות רקע.

באותה השנה ביצעה אהובה, יחד עם הזמר הירושלמי ג'קי מייקה, את שיר האליפות של קבוצת בית"ר ירושלים, אלופת המדינה בכדורגל לעונת 1992/93.

בספטמבר 1999 הוציאה עוזרי את האלבום "צלצולי פעמונים" (בהפקה מוזיקלית של משה דעבול), שנחשב לאלבומה המצליח ביותר. שיר הנושא של האלבום זכה בהמשך לגרסאות כיסוי רבות (בהן של יואב יצחק, של איה כורם ושל "התבלינים" בגרסת רוק), ופרט לו בלטו גם השירים "קום ולך", "גן הוורדים", "אור הגנוז" ו"אמי אמי" (שהיווה פסקול הפתיח של העונה הראשונה לסדרה "צל של אמת"). הופעתה הראשונה במסגרת סיבוב ההופעות של האלבום, לאחר למעלה מ-15 שנים בהן לא הופיעה, התקיימה בפסטיבל שנטיפי של שנת 1999.

באוקטובר 2000 אובחן אצל עוזרי, שהייתה מעשנת כבדה (עד שהפסיקה לעשן) סרטן הגרון. היא עברה ניתוח להסרת מיתרי קולה ב־15 באוקטובר באותה שנה. מאז כמעט ולא יכלה לשיר וקולה הפך צרוד וחלש, אך המשיכה ליצור והעמיקה בנגינה על הבולבול טרנג ובשיתופי פעולה עם אומנים. עם אותם מוזיקאים נמנו להקת הדג נחש בשיר "שירת הסטיקר"; אסי לוי בשיר "איתך" מתוך פרויקט "פנסים" של אלירן אביתר לוי וקרן פלס בשיר "רק אלוהים ישפוט אותי".

ב-2005 הוציא לאור את האלבום "מפתח של זהב" (בהפקה מוזיקלית של משה דעבול שניגן גם ברוב הכלים), שכלל סקיצות שהספיקה להקליט לפני הניתוח, לצד שירים חדשים שהקליטה לאחר הסרת מיתרי קולה.

בשנת 2013 הוציאה עוזרי אלבום בשם "מעליי דממה" בסדרת "עבודה עברית". באלבום השתתפו אומנים שונים ובהם חוה אלברשטיין, ברי סחרוף, רונה קינן, אהוד בנאי, קובי אפללו ודנה ברגר. באלבום שרה עוזרי שיר אחד, ששמו "התחפרתי".

בשנת 2016 הלחינה עוזרי את הפסקול לסרט ״ישמח חתני״ (בשיתוף עם שאול בסר) והוציאה את הסינגל "בי נשבעתי", שהיה שירה האחרון.
הופעתה האחרונה של עוזרי הייתה באותה השנה במופע של פרס אקו"ם.

מחלת הסרטן שבה ותקפה את עוזרי ב־2014, ובאותה שנה הוסר גידול סרטני מגרונה. ב-21 בנובמבר 2016 אושפזה עוזרי במחלקה האונקולוגית במרכז הרפואי שיבא תל השומר בעקבות סיבוכים של מחלת הסרטן. ב־13 בדצמבר 2016 היא נפטרה מהמחלה, והובאה למנוחות באותו יום בבית העלמין קריית שאול.

## הנצחה
בשנת 2018 החליטה עיריית יבנה לקרוא רחוב על שמה.
גם בעיר קריית מלאכי הונצח שמה ברחוב, וכך גם בהוד השרון.

בשנת 2020 הופץ סרט תיעודי על חייה של עוזרי הנקרא "צלצולי פעמונים", מאת הבמאי עופר פנחסוב. הסרט השתתף בפסטיבל הקולנוע ה־37 ירושלים ואף זכה בו בפרס המוזיקה. כשיר הנושא של הסרט יצאה לאור גרסה חדשה לשיר "כוחך הרם" (במקור מאלבום הבכורה של עוזרי, "היכן החייל" מ־1975), בביצועה של יובל דיין ובהפקתו ועיבודו של תמיר מוסקט.

בינואר 2022 החליטה עיריית תל אביב-יפו לקרוא רחוב על שמה.

עיריית תל אביב הציבה לזכרה שלט הנצחה ליד ביתה ברחוב שמעון רוקח 9 בשכונת נווה צדק.

## פרסים והוקרה
[250px|ממוזער|קברה של אהובה עוזרי ב[בית העלמין קריית שאול]]
בשנת 2008 הוענק לעוזרי פרס על תרומתה הייחודית לזמר העברי מטעם אקו"ם. מנימוקי השופטים:

בשנת 2013 קיבלה אות הוקרה של "קואליציית לבי במזרח" על תרומתה למוזיקה, במסגרת פסטיבל לבי במזרח.

בשנת 2016 זכתה בפרס אקו"ם למפעל חיים.

## דיסקוגרפיה

***היכן החייל**, 1975
**הוצאה מחודשת, 2002
***חלומות גן עדן**, 1976
***ילדה קטנה במזח**, 1976
**הוצאה מחודשת, 2004
***עולם נפלא**, 1977
***קדימה בגאווה**, 1978
***רוח סתיו**, 1979
***הנעלם**, 1980
***שירים מהחיים (ערבית)**, 1980
***שירת הברבור**, 1985
***עוד שנה**, 1987
***הבטחות**, 1991
***זעקת הלב**, 1995
***צלצולי פעמונים**, 1999
***אוסף 1: שיר מהנשמה**, 2003
***אוסף 2: כמו זוג יונים**, 2003
***זעקת הלב**, 2005
***בחיבאק**, 2005
***מפתח של זהב**, 2005
***[[האוסף (אלבום של אהובה עוזרי)|האוסף]]** (א–ב), 2006
***[[המיטב (אלבום של אהובה עוזרי)|המיטב]]**, 2008
***המובחרים**, 2009
***[[עבודה עברית (פרויקט מוזיקלי)|מעליי דממה]]**, 2013


## קישורים חיצוניים

*
* 
* חוצה ישראל - רינו צרור בריאיון עם אהובה עוזרי, באתר YouTube, 25 באפריל 2012
* 
* 
* פרויקט פנסים - איתך - בביצוע אסי לוי - אהובה עוזרי בנגינה על הכלי בולבול טרנג, באתר יוטיוב
* 
*  
*  
*  
*  
*  
*  
*  
* 
* סרט: אהובה עוזרי מנגנת בבולבול טרנג מתארחת בערוץ 'מהות החיים' באתר 'יוטיוב'
*  אהובה עוזרי, הפרויקט של מפעל הפיס לתיעוד יוצרים במוזיקה הישראלית עם יואב קוטנר, דצמבר 2016

**בעקבות מותה:**
* 
* 
* 
* 
* 
* 
* 
* 

## הערות שוליים

*
קטגוריה:זמרות השרות בעברית
קטגוריה:זמרים השרים בעברית
קטגוריה:פזמונאיות ישראליות
קטגוריה:מוזיקאיות ישראליות
קטגוריה:מוזיקאים ישראלים
קטגוריה:מלחינות יהודיות
קטגוריה:זוכות פרס אקו"ם
קטגוריה:זוכי פרס אקו"ם
קטגוריה:זמרות מוזיקה מזרחית ישראליות
קטגוריה:אישים הקבורים בבית הקברות קריית שאול
קטגוריה:מלחינות ישראליות
קטגוריה:מלחינים ישראלים
קטגוריה:מורות לפיתוח קול
קטגוריה:זמרות ישראליות
קטגוריה:זמרים ישראלים
קטגוריה:אל-הוריות ישראליות
קטגוריה:אל-הוריים ישראלים
קטגוריה:ישראלים שנפטרו מסרטן
קטגוריה:ישראליות שנפטרו מסרטן
קטגוריה:זמרים ישראלים ממוצא תימני
קטגוריה:ישראליות שנולדו ב-1948
קטגוריה:ישראלים שנולדו ב-1948
קטגוריה:ישראליות שנפטרו ב-2016
קטגוריה:ישראלים שנפטרו ב-2016